CELEX: 52010XG1130(02)
Language: bg
Date: 2010-11-18 00:00:00
Title: Заключения на Съвета от 18 ноември 2010 година относно възможностите и предизвикателствата пред европейското кино в цифровата ера

30.11.2010   
            
            
               BG
            
            
               Официален вестник на Европейския съюз
            
            
               C 323/15
            
         Заключения на Съвета от 18 ноември 2010 година относно възможностите и предизвикателствата пред европейското кино в цифровата ера
   2010/C 323/05
   СЪВЕТЪТ НА ЕВРОПЕЙСКИЯ СЪЮЗ,
   1.   КАТО СЕ ПОЗОВАВА НА:
   
               —
            
            
               Работния документ на службите на Комисията от 2 юли 2010 г. относно предизвикателствата за европейското филмово наследство от аналоговата и цифровата ера (Втори доклад по изпълнението на Препоръката относно филмовото наследство) (1);
            
         
               —
            
            
               Съобщението на Комисията до Европейския парламент, Съвета, Европейския икономически и социален комитет и Комитета на регионите „Програма в областта на цифровите технологии за Европа“ (2), и по-конкретно на твърдението, че „е необходима подкрепа за цифровизацията на кината, за да се запази културното многообразие“;
            
         
               —
            
            
               Зелената книга на Комисията от 27 април 2010 г., озаглавена „Отключване на потенциала на културните и творческите индустрии“ (3);
            
         
               —
            
            
               Конвенцията на ЮНЕСКО от 20 октомври 2005 г. за опазване и насърчаване на многообразието от форми на културно изразяване (4).
            
         2.   ПОСРЕЩА С ИНТЕРЕС:
   
               —
            
            
               Съобщението на Комисията до Европейския парламент, Съвета, Европейския икономически и социален комитет и Комитета на регионите относно възможностите и предизвикателствата пред европейското кино в цифровата ера (5).
            
         3.   ОТЧИТА, ЧЕ:
   
               —
            
            
               цифровите технологии предлагат нови възможности за разпространение на филми, в т.ч. за кината за студийни филми и разположените в по-слабо населени области кина, като по този начин дават принос към европейските и националните цели, свързани с популяризирането на европейските творби и достъпа до тях, насърчаването на културното и лингвистичното многообразие и социалното единство;
            
         
               —
            
            
               европейският пазар за прожектиране на филми е разпокъсан и това поражда редица предизвикателства, които могат да окажат въздействие върху набелязването и изпълнението на националните и/или европейските планове за преход към цифрово кино;
            
         
               —
            
            
               цифровизацията на кината е свързана със значителни разходи за операторите на киносалони, докато някои от разпространителите могат да реализират икономии благодарение на по-ниските цени на цифровите копия. За преодоляване на този дисбаланс пазарът е установил модели за финансиране с частно участие на цифровизацията на кината, напр. така наречените модели за финансиране чрез такса за виртуално копиране (модели VPF) (6). Тези модели обаче не винаги са подходящи за малки, особено едноекранни кина, за кина, прожектиращи студийни филми и/или филми, които са част от културното наследство, и за филмотечни кина. Поради тази причина има вероятност именно тези кина да се сблъскат с по-големи финансови проблеми при придобиване на цифрово прожекционно оборудване, въпреки че играят важна социална и културна роля, например в по-слабо населените райони, където културните прояви са ограничени.
            
         4.   В ТОЗИ КОНТЕКСТ ПОДЧЕРТАВА, ЧЕ:
   
               —
            
            
               цифровите прожекции позволяват по-гъвкаво и по-икономично използване на различните езикови версии (в т.ч. субтитри и дублаж) и техниките за аудиоописания, като по този начин допринасят за по-добър достъп и разпространение на произведенията, включително на произведения от държави или региони с по-редки езици;
            
         
               —
            
            
               цифровизацията на кината предлага безпрецедентни възможности за европейското кино, но може да бъде свързана с преструктуриране на пазара, което да окаже непропорционално въздействие върху посочените по-горе кина, като по този начин възпрепятства многообразието на пусканите за прожекция филми и достъпа до филмова продукция за част от населението. Тя би могла също така да подкопае социалното единство, доколкото кината в някои региони изпълняват важната роля на социални средища. Тя би могла да има и социална цена, по-конкретно по отношение на заетостта в техническите отрасли и в сектора на салонните прожекции;
            
         
               —
            
            
               цифровизацията на кината дава възможност и за популяризиране на европейското филмово наследство и предоставяне на достъп до него. Ето защо са необходими подходящи мерки на различни равнища за максимално увеличаване на тези възможности, включително за образователни цели;
            
         
               —
            
            
               за да се улесни във възможно най-висока степен преходът към цифрови прожекции, трябва да са налице съвместяване и гъвкавост на източниците на финансиране, независимо дали са частни или публични, с местен, национален или европейски произход, което да позволи на различните видове кина да получат подкрепа, съобразена със специфичното им положение.
            
         5.   ОТЧИТА, ЧЕ:
   
               —
            
            
               освен самото прожекционно оборудване, цифровизацията на кината изисква също така различно оборудване и инструменти (сървър, звуково оборудване, екран, приспособяване на залата за прожекции и др.);
            
         
               —
            
            
               все още не е известно какъв ще бъде срокът на експлоатация на това оборудване, което повдига въпроси относно разходите за поддръжка и финансирането на неговото осъвременяване и/или замяна в средносрочен и дългосрочен план, в т.ч. евентуалното преминаване на цифровите произведения в нови формати.
            
         6.   В ТОЗИ КОНТЕКСТ СМЯТА, ЧЕ:
   
               —
            
            
               преминаването към цифрово кино е неотложно и необходимо. Публичните политики следва да подкрепят това преминаване, като отчитат следните цели от общ интерес:
               
                           —
                        
                        
                           осигуряване на достъп до европейски произведения и тяхното популяризиране, включително произведения на европейското филмово наследство;
                        
                     
                           —
                        
                        
                           насърчаване на културното и езиковото многообразие, главно чрез по-добро разпространение на произведенията;
                        
                     
                           —
                        
                        
                           засилване на конкурентоспособността на европейските оператори, участващи в процеса на цифровизация;
                        
                     
                           —
                        
                        
                           допринасяне за социалното единство, в т.ч. посредством съществуването на различни видове кина в целия Европейски съюз.
                        
                     
         7.   ПРИВЕТСТВА НАМЕРЕНИЕТО НА КОМИСИЯТА:
   
               —
            
            
               да изпълни плана за действие за преход към цифрови прожекции на филми в европейските кина, както е посочено в Съобщението на Комисията относно възможностите и предизвикателствата пред европейското кино в цифровата ера, и по-специално:
               
                           —
                        
                        
                           преди края на 2010 г., като част от съществуващата програма MEDIA, да започне прилагането на нов механизъм за подпомагане на цифровизацията на кината, в чиято програма са включени голям процент чуждестранни европейски произведения;
                        
                     
                           —
                        
                        
                           през 2011 г. да разгледа възможността за предоставяне на достъп на операторите на киносалони до Фонда за гарантиране на продукцията по програма МЕДИА или да намери друг подобен начин за улесняване на достъпа им до кредит;
                        
                     
                           —
                        
                        
                           през 2011 г. да приеме препоръки относно насърчаването на цифровизацията на европейските кина;
                        
                     
                           —
                        
                        
                           в предвиденото за 2012 г. съобщение относно филмовата индустрия да предложи подходящи насоки за оценка на обществената подкрепа за цифровизацията на кината.
                        
                     
         8.   ПРИКАНВА ДЪРЖАВИТЕ-ЧЛЕНКИ:
   
               —
            
            
               да разгледат необходимостта от подпомагане на цифровизацията на кината, като отчитат посочените по-горе цели от общ интерес;
            
         
               —
            
            
               във връзка с това и в съответствие с европейските правила относно конкуренцията да разгледат възможностите за прилагане на схеми за подпомагане на цифровизацията на кината в допълнение към частното финансиране. В тези планове следва да се отчита спецификата на всяка държава-членка. Съществуват между другото следните възможности:
               
                           а)
                        
                        
                           подпомагане на кината, които не са в състояние да посрещнат разходите за цифровизация, така че да получат цифрово оборудване и да им се даде възможност да останат конкурентоспособни спрямо кината, които могат да придобият оборудване например чрез моделите VPF;
                        
                     
                           б)
                        
                        
                           подпомагане на кината, разположени в по-слабо населените райони, където културните прояви са ограничени;
                        
                     
                           в)
                        
                        
                           подпомагане на кината, които разпространяват европейски творби, например като предлагат в програмата си значителен дял европейски произведения;
                        
                     
                           г)
                        
                        
                           подпомагане на филмотеките и кинотеатрите, посветили се на филмовото наследство, в съответствие със Заключенията на Съвета от 18 ноември 2010 г. относно европейското кинематографично наследство, включително предизвикателствата на цифровата епоха (7);
                        
                     
                           д)
                        
                        
                           насърчаване на организирането на механизми за солидарност между разпространителите на филми и операторите на киносалони и/или между операторите на киносалони;
                        
                     
                           е)
                        
                        
                           насърчаване на малките кина да се сдружават и да поделят разходите за цифрово оборудване;
                        
                     
         
               —
            
            
               да обмислят идеята за обвързване на държавната помощ за кинематографията с условието за цифровизирано производство с цел да се увеличи общото предлагане на европейски произведения в цифров формат;
            
         
               —
            
            
               да проучат въпроса по какъв начин структурните фондове на Европейския съюз биха могли да се използват за финансиране на проекти за цифровизация и инициативи за провеждане на стажове, когато това е уместно.
            
         9.   ПРИКАНВА ДЪРЖАВИТЕ-ЧЛЕНКИ И КОМИСИЯТА В РАМКИТЕ НА СЪОТВЕТНИТЕ СИ КОМПЕТЕНТНОСТИ:
   
               —
            
            
               да обмислят допълнително, като отчитат съществуващите ISO стандарти за цифрови прожекции на филми, как да получат необходимите и подходящи резултати по отношение на качеството на прожекциите и разпространението на филми, отговарящи на съответните изисквания; това следва да се направи в съответствие с принципа на технологична неутралност;
            
         
               —
            
            
               да отчетат факта, че технологиите са в процес на непрекъсната промяна и обновление и че въпросите, свързани с финансирането на цифровите прожекции, няма да се ограничат до текущия преходен период;
            
         
               —
            
            
               да направят необходимото, доколкото е възможно и като отчитат правилата на конкуренцията, прилагането на механизми за финансиране на цифровизацията на кината, както частни, така и публични, да не ограничава свободата на избор на операторите на киносалони по отношение на филмите, които възнамеряват да показват;
            
         
               —
            
            
               да насърчават създаването на програми за допълнителна квалификация и обучение в областта на цифровите технологии, по-специално за собственици на киносалони и разпространители на филми, особено що се отнася до прожектиране, нови бизнес модели за цифрово кино, разпространяване на алтернативен репертоар и техническа поддръжка;
            
         
               —
            
            
               да проучат възможностите за улесняване на достъпа до кредит за оператори на киносалони и други компании, участващи в прехода към цифрови прожекции, по-конкретно чрез Европейската инвестиционна банка, когато това стане възможно.
            
         
      (1)  SEC(2010) 853 окончателен
   
      (2)  COM(2010) 245 окончателен.
   
      (3)  COM(2010) 183 окончателен.
   
      (4)  Решение 2006/515/ЕО на Съвета от 18 май 2006 г. относно сключването на Конвенция за опазване и насърчаване многообразието от форми на културно изразяване (ОВ L 201, 25.7.2006 г., стр. 15).
   
      (5)  COM(2010) 487 окончателен.
   
      (6)  Моделът на финансиране чрез такса за виртуално копиране (VPF) се гради на участието на трети страни — инвеститори/интегратори — с оглед да се намери решение на въпроса за начина на поделяне на разходи и ползи. Тези трети страни събират (част от) икономиите, реализирани от разпространителите, под формата на такси за виртуално копиране, за да допринесат за цифровото оборудване на включените киноекрани.
   
      (7)  Док. 14711/10.